LT Europos Sąjungos oficialusis leidinys C 179/40

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

2013/C 179/10

Šiuo paskelbimu suteikiama teisė pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PAKEITIMO PARAIŠKA

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

PAKEITIMO PARAIŠKA PAGAL 9 STRAIPSNĮ

„JAMÓN DE TREVÉLEZ“

EB Nr. ES-PGI-0105-0997-11.05.2012

SGN ( X ) SKVN ( )

1. Keičiamos produkto specifikacijos dalys

—  Produkto pavadinimas — ☒ Produkto aprašymas —  Geografinė vietovė — ☒ Kilmės įrodymas — ☒ Gamybos būdas —  Ryšys su geografine vietove —  Ženklinimas etiketėmis — ☒ Nacionaliniai reikalavimai — ☒ Kita (patikslinti)

2. Pakeitimo (-ų) pobūdis

— ☒ Bendrojo dokumento arba santraukos pakeitimas —  Įregistruotos SKVN ar SGN specifikacijos, kurios bendrasis dokumentas ar santrauka neskelbti, pakeitimas —  Specifikacijos pakeitimas, dėl kurio paskelbto bendrojo dokumento keisti nereikia (Reglamento (EB) Nr. 510/2006 9 straipsnio 3 dalis) —  Laikinas specifikacijos pakeitimas dėl valdžios institucijų nustatytų privalomų sanitarijos ar fitosanitarijos priemonių (Reglamento (EB) Nr. 510/2006 9 straipsnio 4 dalis)

3. Pakeitimas (-ai)

3.1. Terminas „specifinis pavadinimas“ visame dokumente pakeičiamas terminu „saugoma geografinė nuoroda“

PAGRINDIMAS. 1992 m. liepos 14 d. Tarybos reglamento (EEB) Nr. 2081/92 8 straipsnyje nustatyta galimybė naudoti SKVN, SGN arba lygiavertes tradicines nacionalines nuorodas (atitinkamas nuorodas, išdėstytas 1994 m. sausio 25 d. Įsakymu, paskelbtu 1994 m. sausio 27 d. Ispanijos oficialiajame leidinyje Nr. 23). Šiuo metu galiojančiuose teisės aktuose nenumatyta galimybė naudoti nacionalines nuorodas. Galima naudoti tik ES nuorodas arba ženklus, kaip nustatyta 2006 m. kovo 20 d. Reglamento (EB) Nr. 510/2006 8 straipsnio 2 dalyje. Ši nuostata įsigaliojo 2009 m. gegužės 1 d., ji netaikoma iki tos datos rinkoje jau buvusiems produktams.

3.2. Produkto aprašymas. Sūrumas (B punktas. Produkto aprašymas)

Dabartinėje dalyje

„Sūrumas. Išreiškiamas maksimaliu 10 % natrio chlorido kiekiu neriebalinėje sausojoje medžiagoje. Sūrumas matuojamas atliekant skersinį kumpio pjūvį, 4 cm nuo šlaunikaulio ir be odos“,

žodžiai „neriebalinėje sausojoje medžiagoje“ pakeičiami žodžiais „natūraliame mėginyje“.

PAGRINDIMAS. Iki šiol nebuvo įrodyta, kad rezultatai turi būti gauti ištyrus konkretaus tipo mėginį; kadangi atliekant mėginį neriebalinėje sausojoje medžiagoje vartotojui nenurodomas tikslus vartojant produktą gaunamos druskos kiekis, nuspręsta naudoti realistiškesnę ir suprantamesnę nomenklatūrą. Vartotojo požiūriu, taikant šį metodą tiksliau išreiškiamas juntamas ar nejuntamas sūrumas, lyginant su tyrimo metodu naudojant neriebalinės sausosios medžiagos mėginį, kuris tikrai neatitinka parduodamo produkto.

Todėl pakeitus mėginio tipą maksimalus natrio chlorido kiekis gali kisti nuo 10 % (neriebalinėje sausojoje medžiagoje) iki 5 % (natūraliame mėginyje), nes „Jamón de Trevélez“ kumpiui būdingi raumenyse pasiskirstę riebalai (priklausomai nuo kumpio tipo, 5–10 %) ir vidutiniškai 50 % bendras drėgnumas.

Taigi galutinė šio sakinio versija yra tokia:

„Sūrumas. Išreiškiamas maksimaliu 5 % ar mažesniu natrio chlorido kiekiu natūraliame mėginyje. Sūrumas matuojamas atliekant skersinį kumpio pjūvį, 4 cm nuo šlaunikaulio ir be odos.“

3.3. Nuorodos suteikimo etapas. Įrodymai, kad produktas gaminamas geografinėje vietovėje (D punktas)

Dabartinėje dalyje

„Nuoroda kumpiams galutinai suteikiama atlikus kontrolę ir galutinį patikrinimą, per kurį nustatomas kumpio dydžio sumažėjimas ir jo džiovinimo trukmė, taip pat išnagrinėjamos kokybės savybės, nes ant kiekvieno kumpio dedamas numeruotas spaudas, kuris suteikiamas priimant produktą.“,

sakinio pabaiga „priimant produktą“ pakeičiama žodžiais „gaminant produktą“.

PAGRINDIMAS. Ši pastraipa keičiama, nes pasikeitė sisteminis darbo organizavimas. Anksčiau šis spaudas būdavo uždedamas per pradinį nuorodos suteikimą priimant produktą, todėl kartais kai kuriuos spaudus reikėdavo nuimti vykstant gamybos etapui, galiausiai paaiškėjus, kad nebuvo laikytasi „Jamón de Trevélez“ reikalavimų. Šiuo metu numeruotas spaudas išduodamas galutiniu produkto nuorodos suteikimo etapu, kuris vyksta gaminant produktą.

Pirminiu proceso etapu neįmanoma žinoti, ar produktas atitiks specifikacijos reikalavimus, ar ne.

3.4. Gamybos būdas. Produkto gamyba (E punktas). Gamybos etapas. Sūdymas

Išbraukiama ši pastraipa:

„Kumpis sūdomas tik nuo spalio iki kovo mėn. pabaigos. Tačiau atsižvelgdama į klimato sąlygas, Reguliavimo taryba gali pratęsti arba sutrumpinti šį terminą.“

PAGRINDIMAS. Ši pastraipa, kuria buvo draudžiama pradėti kumpio gamybą balandžio–rugsėjo mėn., išbraukiama, nes pagal galiojančius higienos ir sveikatos teisės aktus, t. y. 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus, sūdyti privaloma kontroliuojamomis temperatūros sąlygomis, kad negalėtų plisti patogeniniai mikroorganizmai. Kontroliuojant šias sąlygas, produkto gamybą galima pradėti bet kuriuo metų laiku. Taigi iš Reguliavimo tarybos nebūtina gauti nuolatinio leidimo pratęsti terminą, nes jis nebepriklauso nuo klimato sąlygų, kurios dabar kontroliuojamos.

3.5. Gamybos būdas. Produkto gamyba (E punktas). Gamybos etapas. Apdžiovinimas po sūdymo

Iš pastraipos

„Po sūdymo kumpiai apdžiovinami natūralioje aplinkoje, kad lėtai ir palaipsniui išgaruotų juose esantis vanduo, o druska tolygiai pasiskirstytų raumenyse.“,

išbraukiami žodžiai „natūralioje aplinkoje“.

PAGRINDIMAS. Iš dabartinių teisės aktų ir tyrimų bei apklausų, atliktų nagrinėjant šį labai svarbų kumpio gamybos etapą, akivaizdu, kad apdžiovinimas po sūdymo turi būti atliekamas kontroliuojamomis temperatūros ir drėgmės sąlygomis, kad produkto saugumas būtų visuomet užtikrinamas.

Iš pastraipos

„Atsižvelgdama į oro sąlygas Reguliavimo taryba išimties tvarka gali leisti, kad apdžiovinimo procesas vyktų sudarius santykines kontroliuojamas temperatūros ir drėgmės sąlygas (temperatūra – 3–7 °C, santykinė drėgmė – 75 et 85 %). Procesas trunka ne ilgiau kaip 30 dienų.“,

išbraukiamas sakinys „Atsižvelgdama į oro sąlygas Reguliavimo taryba išimties tvarka gali leisti, kad apdžiovinimo procesas vyktų (…)“.

PAGRINDIMAS. Ne Reguliavimo taryba nustato, o iš dabartinių teisės aktų ir tyrimų bei apklausų, atliktų nagrinėjant šį labai svarbų kumpio gamybos etapą, akivaizdu, kad apdžiovinimas po sūdymo turi būti atliekamas kontroliuojamomis temperatūros ir drėgmės sąlygomis, kad visuomet būtų užtikrintas produkto saugumas ir nepažeista šaldymo grandinė.

Prie ankstesnės pastraipos pridedamas šis sakinys: „Šios temperatūros ir drėgmės sąlygos vykstant procesui atitinkamai keičiasi ir laipsniškai derinamos su natūralioje aplinkoje atitinkamu metų laiku vyraujančiomis sąlygomis.“

PAGRINDIMAS. Remiantis 2004 m. balandžio 29 d. Europos Parlamento ir Tarybos reglamento (EB) Nr. 852/2004, nustatančio konkrečius gyvūninės kilmės maisto produktų higienos reikalavimus, nuostatomis, kad nebūtų pažeista šaldymo grandinė tarp apdžiovinimo po sūdymo ir natūralaus džiovinimo etapų.

Sakinys „Procesas trunka ne ilgiau kaip 30 dienų.“ pakeičiamas taip: „Procesas trunka ne ilgiau kaip 90 dienų.“

PAGRINDIMAS. 30-ies dienų apdžiovinimo po sūdymo terminas specifikacijoje nustatytas atsižvelgiant į kumpių apipylimo druska laikotarpį, kuris dėl klimato sąlygų galėjo būti atliekamas tik spalio–kovo mėn.; todėl kumpiai turėjo būti apdžiovinami bent 30 dienų tais mėnesiais, per kuriuos temperatūra ir drėgmė tinkamiausios, kad kitą (vytinimo) etapą būtų galima pradėti vykdyti esant panašioms klimato sąlygoms.

3.6. Kontrolės įstaiga (G punktas)

G punkto pavadinimas „Kontrolės įstaiga“ pakeičiamas taip: „specifikacijos laikymosi tikrinimas“, be to, iš teksto išbraukiamos visos nuorodos į ankstesnį pavadinimą. Be to, pridedamos šios pastraipos:

„Specifikacijos laikymosi tikrinimas prieš parduodant produktą atliekamas remiantis 2006 m. kovo 20 d. Tarybos reglamento (EB) Nr. 510/2006 nuostatomis. Kompetentinga kontrolę atliekanti institucija – Dirección General de Calidad, Industrias Agroalimentarias y Producción Ecológica de la Consejería de Agricultura, Pesca y Medio Ambiente de la Junta de Andalucía – C/ Tabladilla, s/n – 41071 Sevilija, Ispanija, telefonas +34 955032278, faksas +34 955032112, el. paštas dg-ciape.sscc.capma@juntadeandalucia.es Informacija apie įstaigas, kurios tikrina, ar laikomasi specifikacijoje nurodytų sąlygų, pateikiama adresu http://www.juntadeandalucia.es/agriculturaypesca/portal/areas-tematicas/industrias-agroalimentarias/calidad-y-promocion-agroalimentaria/denominaciones-de-calidad/jamones-y-paletas.html Konkrečios jų užduotys – prieš parduodant produktą tikrinti, ar laikomasi specifikacijos reikalavimų.“

PAGRINDIMAS. Tekstas pritaikytas, kad ši pastraipa netaptų pasenusia.

Siūlomame tekste patikslinama informacija apie kompetentingą instituciją ir pateikta nuoroda į jos interneto svetainę, kurioje išvardintos visos įstaigos, galinčios vykdyti specifikacijos reikalavimų laikymosi kontrolę.

3.7. Nacionalinės teisės reikalavimai (I punktas)

Ši pastraipa pakeičiama, tekstą suderinant su šiuo metu galiojančiais teisės aktais ir įtraukiant ES nuostatas.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (3)

„JAMÓN DE TREVÉLEZ“

EB Nr. ES-PGI-0105-0997-11.05.2012

SGN ( X ) SKVN ( )

1. Pavadinimas

„Jamón de Trevélez“

2. Valstybė narė arba trečioji šalis

Ispanija

3. Žemės ūkio produkto arba maisto produkto aprašymas

3.1. Produkto rūšis

1.2 klasė. Mėsos produktai (virti, sūdyti, rūkyti ir kt.)

3.2. Produkto, kuriam taikomas 1 punkte nurodytas pavadinimas, aprašymas

Kiaulės, iš kurių mėsos gaminami saugoma geografine nuoroda „Jamón de Trevélez“ žymimi kumpiai, išvestos sukryžminus Landrace, Large–White ir Duroc–Jersey veisles.

Saugoma geografine nuoroda „Jamón de Trevélez“ žymimiems kumpiams būdingos šios savybės:

— apvaloka forma, kumpis su oda ir kaulu,

— minimalus džiovinimo laikas (14, 17 arba 20 mėnesių) nustatomas pagal šviežio kumpio svorį,

— raudonos spalvos, pjūvis lygus, riebalai iš dalies pasiskirstę raumenų masėje,

— subtilaus skonio vos sūroka mėsa,

— sūrumas, nustatytas iš natūralaus mėginio, ir išreikštas natrio chlorido procentais – ≤ 5. Sūrumo testas atliekamas ne ilgiau kaip mėnesį nuo dienos, kurią kumpis atitinka visus specifikacijos reikalavimus, kad būtų laikomas „Jamón de Trevélez“ kumpiu.

(Sūrumas matuojamas atliekant skersinį kumpio pjūvį, 4 cm nuo šlaunikaulio ir be odos).

Riebalai minkštos konsistencijos, blizgūs, gelsvai baltos spalvos ir malonaus skonio.

3.3. Žaliavos (taikoma tik perdirbtiems produktams)

Saugoma geografine nuoroda „Jamón de Trevélez“ žymimų kumpių gamybai naudojami kiaulių, išvestų sukryžminus Landrace, Large–White ir Duroc–Jersey veisles, kumpiai.

Saugoma nuoroda žymimus kumpius galima gaminti tik iš kumpių, kurių poodinis riebalų kiekis yra tokio storio:

— kumpio, kurio svoris mažesnis nei 12,3 kg, riebalų kiekis – ne plonesnis nei 1 cm, su raumenyse pasiskirsčiusiais riebalais;

— kumpio, kuris sveria 12,3–13,5 kg, riebalų kiekis – ne plonesnis nei 1,5 cm, su raumenyse pasiskirsčiusiais riebalais;

— kumpio, kurio svoris didesnis nei 13,5 kg, riebalų kiekis – ne plonesnis nei 2 cm.

Naudojami patelių arba kastruotų patinų kumpiai.

Saugoma geografine nuoroda „Jamón de Trevélez“ žymimi kumpiai gali būti gaminami tik iš kumpių, kurių pusplėvinio raumens pH indeksas yra 5,5–6,4. pH nustatomas praėjus ne mažiau kaip 24 valandoms nuo gyvulio paskerdimo.

Šviežio kumpio svoris turi būti didesnis nei 11,3 kg.

Kumpiai iš skerdyklų į džiovinimo ir brandinimo įmones pervežami tik transporto priemonėmis, kurios atitinka galiojančių teisės aktų reikalavimus; kumpių vidaus temperatūra turi siekti 1–3 °C, o įvežamo į sūdymo patalpą kumpio temperatūra 1 cm gylyje turi būti ne žemesnė nei 4 °C.

Sūdoma naudojant jūros druską be priedų.

3.4. Pašarai (taikoma tik gyvūniniams produktams)

Netaikoma.

3.5. Specialūs gamybos veiksmai, atliktini nustatytoje geografinėje vietovėje

1. Sūdymas

2. Plovimas

3. Apdžiovinimas po sūdymo

4. Džiovinimas ir brandinimas

3.6. Specialios pjaustymo, trynimo, pakavimo ir kt. taisyklės

Netaikoma.

3.7. Specialios ženklinimo etiketėmis taisyklės

Etiketėje privaloma pateikti užrašą Indicación Geográfica Protegida„Jamón de Trevélez“ (Saugoma geografinė nuoroda „Jamón de Trevélez“).

4. Glaustas geografinės vietovės apibūdinimas

Saugoma geografine nuoroda „Jamón de Trevélez“ žymimų kumpių gamybos vietovė – Granados provincijos pietinė Sieros Nevados gamtinio parko dalis, aukščiausia regiono vieta, vadinama Alpuchara. Ją sudaro natūrali gamtinė zona, kurios aukštis, temperatūra ir drėgmė (be kitų veiksnių) suteikia produktui būdingas tradicinėmis tapusias savybes.

Ji apima šias aukščiau kaip 1 200 metrų virš jūros lygio esančias Granados provincijos savivaldybes: Trevélez, Juviles, Busquístar, Pórtugos, La Taha, Bubión, Capileira ir Bérchules.

Visos savivaldybės, įskaitant Granados Alpucharos vietos savivaldybes, priklauso Sieros Nevados gamtiniam parkui.

5. Ryšys su geografine vietove

5.1. Geografinės vietovės ypatumai

„Jamón de Trevélez“ kumpis jam būdingas juslines savybes įgauna natūralioje aplinkoje (Siera Nevados gamtinio parko vidurinėje dalyje), kurioje jis gaminamas. Dėl aplinkos, klimato ir augalijos kumpyje vystosi specifinė mikrobinė flora. „Jamón de Trevélez“ gaminami vietovėje, esančioje daugiau nei 1 200–1 900 m virš jūros lygio, kur auga ąžuolynai ir dauguma Siera Nevadoje paplitusių augalų rūšių.

Dėl vietovės aukščio, temperatūros ir drėgmės (be kitų veiksnių) brandinamas produktas įgyja būdingas tradicinėmis tapusias savybes.

Ypatingi gamybos metodai – tai sūdymo trukmės reguliavimas atsižvelgiant į kiekvieno kumpio dydį, kad į kumpį įsigertų reikiamas druskos kiekis (bet ne per daug). Tokiu būdu produktas stabilizuojamas ir gali būti ilgai brandinamas. Pasibaigus apdžiovinimo po sūdymo etapui ir prasidėjus brandinimui gamintojai, tinkamai įvertinę kumpio išvaizdą, išorę ir aplinkos sąlygas (temperatūrą bei drėgmę) atskirose džiovyklos vietose, nustato laipsniško ir prireikus ilgesnio brandinimo trukmę. Vykstant brandinimo procesui svarbūs du veiksmai: kumpiai perkeliami į tinkamesnes džiovyklos vietas, atsižvelgiant į jų drėgmę ir temperatūrą, o natūrali džiovyklų vėdinimo sistema (langai) uždaroma arba atidaroma, kad būtų sudarytos tinkamiausios temperatūros ir drėgmės sąlygos.

5.2. Produkto ypatumai

SGN „Jamón de Trevélez“ tvirtai susijęs su ypač garsiu produkto vardu.

Jau daugiau nei 200 metų „Jamón de Trevélez“ pripažįstamas išskirtiniu Granados Alpucharos produktu ir minimas daugybėje XIX a. bibliografinių šaltinių bei žinomų to meto rašytojų (pvz., 1833 m. Gvadikse gimęs ispanų rašytojas Pedro Antonio de Alarcón).

Apie šiuos kumpius žinojo ir Servantesas, gyręs juo ne viename iš savo leidinių.

1887 m. Madride gimęs ispanų rašytojas ir mąstytojas bei Alpucharos politiko Natalio Rivas draugas Gregorio Marañón gyrė „Jamón de Trevélez“ ir Andalūzijos gaspačo, sakydamas, kad pastarajam iki tobulybės trūksta tik keleto gabalėlių „jamón de Trevélez“.

Tačiau pati svarbiausia istorinė „Jamón de Trevélez“ nuoroda – tai 1862 m. spalio 12 diena, kai Jos Didenybė Ispanijos Karalienė Izabelė II suteikė Treveleso miestui privilegiją tapti karaliaus rūmų tiekėju, kartu leisdama ant kumpių dėti karaliaus spaudą su užrašu: „Jos Didenybės Karalienės Izabelės II apdovanotas 1862 m. Trevélez“, taip patvirtinant kumpio kokybę.

Prancūzijos imperatoriaus Napoleono III žmona Viktorija Eugenija de Montijo išgarsino „Jamón de Trevélez“ už Ispanijos sienų, įtraukusi jį į karaliaus rūmų meniu (garsioji Cuisine française).

Išskirtinės „Jamón de Trevélez“ savybės:

— ilgas, laipsniškas ir natūralus brandinimas,

— nedidelis ir kontroliuojamas druskos kiekis,

— vytinant kumpį nenaudojamos nitrato rūgštys E250 ir E252 nei kiti priedai.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

„Jamón de Trevélez“ Aukštutinėje Alpucharoje pripažįstamas ir su šia aplinka siejamas jau 200 metų. Kumpio gamintojai, puikiai išmanantys natūralaus vytinimo subtilybes, nuo senų laikų išsaugotojo ir iš kartos į kartą perdavė savo žinias bei tradicinius gamybos metodus. Taigi jų patirtis daro tiesioginę įtaką „Jamón de Trevélez“ savybėms.

Be to, galutinio produkto savybės priklauso nuo geografinės aplinkos ir regiono klimato; vietovė, išsidėsčiusi nuo 1 200 metrų aukščio iki Siera Nevados viršūnių, šaltoje zonoje, kur žiemą daug sninga, iš Siera Nevados pusės pučia vėjai (vadinami cierzos), o vasaros temperatūra gana vėsi, todėl geografinėje vietovėje gaminami kumpiai gali būti natūraliai vytinami ir tuo skiriasi nuo kitų kumpių.

Dėl šių šaltos žiemos ir vėsios vasaros sąlygų kumpiai gali būti ilgą laiką ir natūraliai vytinami. Tokiomis sąlygomis galima pagaminti produktą su nedideliu druskos kiekiu, nustatant kiekvienam kumpiui reikalingą druskos kiekį ir lėtai bei laipsniškai reikiamą laiką džiovinant kumpius gryname Treveleso ore, nenaudojant kitų dirbtinių konservantų, tokių kaip nitrato rūgštys, nes temperatūra yra tinkama, kad būtų užtikrintas produkto saugumas, be to, ji veikia kaip mikrobiologinių ir juslinių produkto savybių konservantas.

Nuoroda į paskelbtą specifikaciją

(Reglamento (EB) Nr. 510/2006 (4) 5 straipsnio 7 dalis)

Visą produkto specifikacijos tekstą galima rasti adresu

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_modificado_Jamon_Trevelez.pdf

arba tiesiogiai Andalūzijos Žemės ūkio ir žuvininkystės ministerijos interneto svetainės pagrindiniame puslapyje (http://www.juntadeandalucia.es/agriculturaypesca/portal) spustelėjus nuorodas Industrias Agroalimentarias/Calidad y Promoción/Denominaciones de Calidad/Jamones y Paletas. Specifikaciją galima rasti paspaudus kokybės nuorodos pavadinimą.

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas reglamentu (ES) Nr. 1151/2012.

(3) Pakeistas reglamentu (ES) Nr. 1151/2012

(4) Žr. 3 išnašą.